<classify> MAHAKAMA inayotembea imepokea mashauri 150 ya ngazi ya Mahakama ya Mwanzo kuanzia Julai, mwaka jana, kwa Mkoa wa Dar es Salaama na Mwanza.Pia imesikiliza mashauri 184 katika ngazi ya Mahakama ya Hakimu Mkazi Sokoine maarufu Mahakama ya Jiji baada ya kufanyika operesheni maalumu ya jiji la Dar es Salaam.Hayo yamebainishwa na Mratibu wa Mahakama hiyo, ambaye pia ni Hakimu Mkazi, Moses Ndelwa wakati wa maadhimisho ya Wiki ya Sheria inayoendelea jijini Dodoma.Amesema Mahakama inayotembea iliyozinduliwa Februari 6, mwaka jana, ilianza kazi Julai, mwaka jana, katika mikoa ya Dar es Salaam na Mwanza ambayo ina watu wengi na kulikuwa na mrundikano mkubwa wa mashauri.Ndelwa alisema mahakama hizo zimekuwa zikisikiliza kesi za madai, miradhi, ndoa, jinai na rufaa kutoka Mabaraza ya Kata katika ngazi ya Mahakama ya Mwanzo, ingawa uwezo wa mahakama hiyo pia ni mashauri ya ngazi ya wilaya na hakimu mkazi.Mahakama inayotembea ilizinduliwa Februari 6, mwaka jana, kwa lengo la kusogeza huduma za mahakama kwa wananchi, kupunguza gharama za uendeshaji na pia kumpunguzia muda na gharama mlalamikaji na mshitakiwa ikiwamo na gharama za kuwaleta mashahidi.Alisema mahakama hizo zimekuwa zikifanya kazi kwa ratiba maalumu ambapo kwa Mkoa wa Dar es Salaam, ina vituo vinne ambayo ni siku ya Jumatatu mahakama hiyo inakuwa Bunju kwa ajili ya Mahakama ya Kawe, Jumanne inakuwa Kibamba kwa Mahakama ya Kimara, Jumatano inakuwa Buza kwa Mahakama ya Temeke na siku ya Alhamisi inakuwa Chanika kwa Mahakama ya Ukonga.Siku ya Ijumaa inaendesha mashauri yanayotokana na operesheni maalumu za Jiji la Dar es Salaam, alisema.Akibainisha ratiba ya Jiji la Mwanza, Ndelwa alisema mkoa huo una vituo vitatu, siku ya Jumatatu mahakama hiyo inakuwa Busweru kwa ajili ya Mahakama ya Mwanzo Ilemela, Jumanne na Jumatano inakuwa Igoma Mwanza Mjini, siku ya Alhamisi na Ijumaa inakuwa Buhongwa kwa ajili ya Mahakama ya Mkuyuni.  <topic>: kitaifa 